Miss Universe Philippines 2023

Ang Miss Universe Philippines 2023 ay ang ikaapat na edisyon ng Miss Universe Philippines pageant, na ginanap sa Mall of Asia Arena, sa Pasay, Kalakhang Maynila, Pilipinas noong 13 Mayo 2023.
Pagkatapos ng kompetisyon, kinoronahan ni Celeste Cortesi ng Pasay si Michelle Dee ng Makati bilang Miss Universe Philippines 2023. Siya ay kumatawan sa Pilipinas sa Miss Universe 2023 na ginanap sa El Salvador noong 18 Nobyembre 2023 kung saan siya ay nagtapos bilang isa sa mga sampung semi-finalist. Nagtapos bilang first runner-up si Christine Juliane Opiaza ng Zambales, habang nagtapos bilang second runner-up si Angelique Manto ng Pampanga.
Noong 6 Pebrero 2023, inanunsyo ng Miss Universe Philippines Organization na dalawang bagong titulo ang madadagdag sa edisyong ito. Gayunpaman, inihayag ng may-ari ng Miss Universe Organization na si Anne Jakrajutatip ang kanyang kagustuhan na ang bawat kandidata para sa Miss Universe ay mapili sa pamamagitan ng isang hiwalay na lokal na pageant. Ang anunsyong ito ay humantong sa haka-haka tungkol sa kung ito ay magkakaroon ng epekto sa mga plano ng lokal na organisasyon para sa mga bagong titulo. Sa huli, ang dalawang bagong titulo ay hindi iginawad sa gabi ng koronasyon, dahil ang mga ito ay nasa ilalim ng organisasyon ng EmpirePH. Kasunod ng gabi ng koronasyon, kinoronahan sina Pauline Amelinckx at Krishnah Marie Gravidez bilang Miss Supranational Philippines 2023 at Miss Charm Philippines 2024 ayon sa pagkakasunod, sa isang programa na ginanap sa Okada Manila. Sina Amelinckx at Gravidez ay kabilang sa Top 5 ng Miss Universe Philipines 2023.
Noong 3 Hunyo 2024, inanunsyo ni Gravidez sa kanyang mga social media account na bumitiw na siya sa kanyang titulo bilang Miss Charm Philippines 2024, upang lumahok sa isa pang national pageant. Inanunsyo noong 6 Hulyo 2024 ang humalili sa kanya na Kayla Jean Carter, isa sa Top 20 semi-finalists ng Miss Universe Philippines 2024, bilang ang Miss Charm Philippines 2024. Kalaunan ay lumahok si Gravidez sa Miss World Philippines 2024 kung siya ay nanalo.
Mga kandidata mula sa tatlumpu't-walong lungsod at lalawigan ang lumahok sa kompetisyong ito. Pinangunahan nina Xian Lim, Alden Richards, at Miss Universe 2019 Zozibini Tunzi ang kompetisyon, samantalang sina Tim Yap at Miss Globe 2022 Maureen Montagne ang nagsilbing mga backstage correspondent. Nagtanghal sina Jessica Sanchez at Nam Woo-hyun sa edisyong ito.
Noong 3 Marso 2023, inanunsyo ng Miss Universe Philippines Organization na ang araw ng koronasyon ay magaganap sa 13 Mayo 2023 sa Mall of Asia Arena, Pasay, Kalakhang Maynila. Nagsimula ang pagbenta ng mga tiket para sa gabi ng koronasyon noong 3 Abril 2023.
Noong Setyembre 2022, muling pinahihintulutan ng Miss Universe Organization ang mga ina at may-asawa na lumahok sa kompetisyon. Bunsod ng anunsyong ito, pinayagan na rin ng Miss Universe Philippines Organization ang mga ina at may-asawa na lumahok sa kompetisyon. Inilunsad ng organisasyon noong 7 Nobyembre 2022 ang paghahanap nito para sa susunod na kakatawan sa Pilipinas sa Miss Universe. Nakatakda sanang gaganapin ang online applications hanggang 29 Enero 2023. Gayunpaman, nausog ito ng dalawang beses—una noong 5 Pebrero at pangalawa noong 14 Pebrero. Isinagawa ang on-site applications noong Pebrero 13-17, at inanunsyo noong 18 Pebrero ang apatnapung opisyal na kandidata para sa edisyong ito.
Mula sa orihinal na apatnapung kandidata, tatlong kandidata ang bumitiw sa kompetisyon. Matapos na hirangin isa sa apatnapung kandidata, bumitiw sa kompetisyon si Evangeline Fuentes ng Pangasinan patungkol sa kanyang kalusugan. Si Fuentes ay pinalitan ni Kristeen Mae Boccang ng Apayao bunsod ng pagbitiw nito. Bumitiw sa kompetisyon sina Dianne Mae Refugio ng Davao del Norte at Breanna Marie Ylayla Evans ng Mandaue dahil sa hindi isiniwalat na dahilan.
Leyenda
Naganap ang botohan para sa Photoshoot Challenge mula noong 3 Abril hanggang 9 Abril 2023 sa pamamagitan ng MUPH App. Inanunsyo ang Top 5 ng hamon noong 10 Abril, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Jannarie Zarzoso ng Agusan del Norte sa hamong ito.
Naganap ang Swimsuit Challenge sa Taytay, Palawan, at naganap ang botohan para sa hamon mula noong 10 Abril hanggang 16 Abril 2023 sa pamamagitan ng MUPH App. Pagkatapos ng pag-anunsyo ng Top 5 ng Photoshoot Challenge, inanunsyo ng Miss Universe Philippines Organization na papahabain nila ang panahon ng pagboto para sa hamong ito at matatapos ang botohan sa 23 Abril imbis na sa 16 Abril. Inanunsyo ang Top 5 ng hamon noong 24 Abril, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Pauline Amelinckx ng Bohol sa hamong ito.
Naganap ang botohan para sa Runway Challenge mula noong 25 Abril hanggang 4 Mayo 2023 sa pamamagitan ng MUPH App. Inanunsyo ang Top 5 ng hamon noong 5 Mayo, at ang nagwagi ay inanunsyo sa final competition noong 13 Mayo kung saan ang nagwagi ay awtomatikong mapapabilang sa Top 18. Nagwagi si Angelique Manto ng Pampanga sa hamong ito.
Ginanap ang National Costume competition sa Leyte Normal University sa Tacloban, Leyte noong 4 Mayo 2023. Ang tema ng paligsahan sa pambansang kasuotan ng edisyong ito ay "ani", na nagbibigay-pugay sa kasaysayan at tradisyon ng mga komunidad ng pagsasaka ng mga Pilipino. Pinangunahan nina Miss Universe Philippines 2019 Gazini Ganados at aktor na si Marco Gumabao ang kaganapan. Pagkatapos ng kaganapan, inihayag ang Top 3 para sa mga parangal ng Tingog ng Filipina at Best in National Costume.
Ilang mga pagbabago sa pormat ng kompetisyon ang ipinatupad ng Miss Universe Philippines. Ang bilang ng mga semi-finalist ay itinaas sa labinwalo kumpara sa labing-anim ng nakaraang taon. Ang mga resulta ng paunang kompetisyon at ng closed-door interview ang nagpasiya sa napiling labing-apat na mga semi-finalist. Tatlo sa mga ito ay nabaling sa semi-finals sa pamamagitan ng mga Challenge event, at isa ay napabilang sa semi-finals sa pamamagitan ng fan vote na siyang kumumpleto sa labinwalong mga semi-finalist.
Ang inisyal na pormat ng edisyong ito ay lalahok ang labinwalong mga semi-finalist sa swimsuit competition, at matapos nito ay pipiliin ang sampung mga semi-finalist na aabante sa kompetisyon at lalahok sa evening gown competition. Gayumpaman, matapos ang isang tatlumpung minutong commercial break kasunod ng pag-anunsyo ng sampung mga semi-finalist, inihayag ng host na si Xian Lim na ang mga resultang inanunsyo ilang minuto ang nakalipas ay napawalang bisa dahil sa mga technical difficulty sa tabulation system ng kompetisyon. Dahil dito, lahat ng labinwalong mga semi-finalist ay lumahok sa evening gown competition. Matapos ang evening gown competition, limang pinalista ang sumabak sa paunang question-and-answer round at final word.
Tatlumpu't-walong kandidata ang lumahok para sa titulo.